ยาแน็ก รูแบ็ช

ยาแน็ก รูแบ็ช (Janek Rubeš; เกิดวันที่ 24 ธันวาคม 1987) เป็นนักข่าว ผู้ผลิตสารคดี ผู้กำกับ และวล็อกเกอร์ชาวเช็กเกีย เขาเป็นที่รู้จักจากช่องยูทูบ ออนิสต์ไกด์ ที่เขาทำขึ้นร่วมกับโฮนซา มิกุลกา (Honza Mikulka) เพื่อนและตากล้อง ช่องยูทูบดังกล่าวให้ข้อมูลเคล็ดลับการท่องเที่ยว รวมถึงวิธีการหลีกเลี่ยงการหลอกลวงนักท่องเที่ยวและกับดักนักท่องเที่ยวในเมืองใหญ่ ๆ โดยเฉพาะปราก
ในปี 2016 นิตยสารฟอบส์ฉบับภาษาเช็กระบุให้รูแบ็ชเป็นหนึ่งใน 30 โปต 30: ชาวเช็กอายุต่ำกว่า 30 ปีที่มีความสามารถมากที่สุด 30 คน ในปี 2019 เขาได้รับรางวัล Novinářská křepelka ("นกกระทานักข่าว" รางวัลนักข่าวอายุน้อยของการมอบรางวัลกาแร็ล ฮาวลีแช็ก โบโรฟสกี) สำหรับงานข่าวเชิงสืบสวนสอบสวนที่กล้าหาญของเขา หนังสือพิมพ์อังกฤษ ดิอินดิเพนเดนต์ ยกให้เขาและโฮนซาเป็น "นักบุญองค์อุปถัมภ์แห่งการท่องเที่ยวในปราก"

**ชีวิตช่วงต้น**
รูแบ็ชจบการศึกษาจากสถาบันภาพยนตร์มิโรสลัฟ โอนด์ฌีแช็ก ในปีแซ็ก และจากมหาวิทยาลัยโตมาช บาจา ในซลีน ยัน รูแบ็ช (Jan Rubeš) บิดาของเขา เป็นคนในวงการผลิตรายการโทรทัศน์ 

**อาชีพ**
ในปี 2006 รูแบ็ชเผยแพร่วิดีโอไวรัลในฐานะส่วนหนึ่งของดูโอชื่อ นอยส์บราเดอส์ (Noisebrothers) คู่กับยินดรา มาลีก (Jindra Malík) นับตั้งแต่ปี 2006 เขามีส่วนร่วมกับ สตรีม.แซแซ็ต (Stream.cz) ช่องโทรทัศน์ทางอินเทอร์เน็ตที่เขาได้สร้างสรรค์รายการที่ประสบความสำเร็จมากมายตลอดระยะเวลาหลายปี เช่น ฮาวทูดูอิต (How to Do It), เอ็นบีเอ็น (NBN), ไลฟ์อินลักชัวรี (Life in Luxury), นครหลอกลวง ? (City of Scams ?) และ ปรากปะทะคนชั่ว (Prague vs. Crooks) ซึ่งเผยแพร่ในปี 2015 ในรายการนี้ เขาบันทึกเป็นสารคดีเกี่ยวกับปรากในฐานะนครของอาชญากรรมที่มีการจัดการอย่างเป็นระบบ เช่น เครือข่ายอาชญากรรมรถแท็กซี่ที่คิดค่าโดยสารแพงหลายเท่าจากค่าโดยสารปกติ นอกจากนี้เขายังเคยเป็นตากล้องให้กับรายการสารคดีสถาปัตยกรรม เกเบรียนเวร์ซุส (Gebrian versus) และ ยีดโล แอ็ส.แอร์.โอ. (Jídlo s.r.o.)
ในปี 2018 เขาลาออกจากสตรีม.เซเซ็ตเพื่อเข้าร่วมกับแซ็ซนัมซปราวี (Seznam Zprávy) ช่องข่าวเช็กที่เพิ่งถือกำเนิดขึ้นใหม่ในเวลานั้นและเป็นช่องรายการของบริษัทสื่ออินเทอร์เน็ตสัญชาติเช็ก แซ็ซนัม.แซแซ็ต (Seznam.cz) ระหว่างปี 2018 ถึง 2019 เขายังเป็นผู้ดำเนินรายการและเป็นผู้เขียนบทของทอล์กโชว์ ฟแซ็นตรู (V Centru; "อยู่ตรงกลาง")

**ออนิสต์ไกด์**
นับตั้งแต่ปี 2016 เขาได้เผยแพร่วิดีโอทางช่องยูทูบ ออนิสต์ไกด์ (Honest Guide) คู่กับโฮนซา มิกุลกา เพื่อนและช่างภาพ โดยเผยแพร่เป็นภาษาอังกฤษและบางครั้งเป็นภาษาเช็ก ช่องดังกล่าวมีเนื้อหาเกี่ยวกับเคล็ดลับการท่องเที่ยวสำหรับนักท่องเที่ยว โดยเฉพาะเคล็ดลับในการหลีกหนีกับดักนักท่องเที่ยวและการหลอกลวงนักท่องเที่ยวในหลายเมือง หลัก ๆ อยู่ในปราก นอกจากนี้ยังเคยถ่ายทำวิดีโอในเมืองอื่น ๆ ในประเทศเช็กเกีย เช่น แช็สกีกรุมโลฟ, ปาร์ดูบิตแซ และเบอร์โน รวมถึงประเทศอื่น ๆ เช่นในนครนิวยอร์ก, เคียฟ, เฮลซิงกิ และอินส์บรุค
ข้อมูลจากเดือนเมษายน 2022 ช่องยูทูบดังกล่าวมียอดผู้ติดตามมากกว่า 1 ล้านบัญชี และมียอดเข้าชมสะสมมากกว่า 47.5 ครั้ง วิดีโอจำนวนมากจากช่อง ออนิสต์ไกด์ ถูกลบไปในเดือนมีนาคม 2021 จากข้อพิพาทเรื่องลิขสิทธิ์ ทั้งยาแน็ก รูแบ็ช และโฮนซา มิกุลกา เป็นลูกจ้างของแตแว แซ็ซนัม (TV Seznam) จนถึงสิ้นปี 2020 และพวกเขาถ่ายทำวิดีโอเนื้อหาเดียวกันกับในช่องยูทูบเพื่อใช้เผยแพร่ทางโทรทัศน์ วิดีโอที่ส่งให้แก่แตแว แซ็ซนัม เผยแพร่นั้นเป็นภาษาเช็ก แต่มีเนื้อหาเดียวกันกับวิดีโอภาษาอังกฤษในยูทูบ และในวันที่ 2 ตุลาคม 2020 ทั้งคู่ได้ก่อตั้งช่องยูทูบภาคภาษาเช็กในชื่อ กลุตซิสปราฮี (Kluci z Prahy)

**อ้างอิง**

**แหล่งข้อมูลอื่น**
channel=UCt7oj318jVQi7vRbc1bNjJA- Rubeš articles at seznamzpravy.cz
หมวดหมู่:การท่องเที่ยวในปราก